Broj: 711-I-642-P-85/23-02-21

Zagreb, 06. travnja 2023.

 **DRAŽEN TOMIĆ,** **direktor**

**Odjela pravnih i ljudskih resursa**

**Adriatic Croatia International Club za djelatnost marina d.d.**

**Predmet: očitovanje na zahtjev Dražena Tomića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 21. ožujka 2023. pod brojem 711-U-3625-P-85/23-01-25 zaprimilo zahtjev za očitovanjem koji je podnio Dražen Tomić, direktor Odjela pravnih i ljudskih resursa Adriatic Croatia International Club za djelatnost marina d.d.

U podnesenom zahtjevu podnositelj navodi kako predsjednik Uprave društva Kristijan Pavić ima potpisan Ugovor o pravima i obvezama predsjednika Uprave od 24. veljače 2022. prema kojem ima pravo na naknadu od 3.000,00 kn mjesečno neto na ime troškova stanovanja i režijskih troškova u Rijeci. Prema članku 6. Ugovora o najmu stana od 13. listopada 2022. Kristijan Pavić je u svojstvu najmoprimca dužan preuzeti obveze tekućeg održavanja stana namještaja i opreme koja je sastavni dio stana, dok se pod tekućim održavanjem podrazumijeva čišćenje dimnjaka, periodično ličenje stana i drugi slični radovi.

Podnositelj traži mišljenje Povjerenstva ima li predsjednik Uprave Kristijan Pavić pravo na povrat troškova tekućeg održavanja unajmljenog stana, kao što su farbanje stana, čišćenje dimnjaka i slično te u privitku dostavlja Ugovor o pravima i obvezama predsjednika Uprave sklopljen između Adriatic Croatia International Club za djelatnost marina d.d. i Kristijana Pavića predsjednika Uprave, dana 24. veljače 2022.

Na traženje Povjerenstva, podnositelj je dostavio Poslovnik o radu uprave trgovačkog društva Adriatic Croatia International Club za djelatnost marina d.d. od 24. veljače 2022. te Kolektivni ugovor za ACI d.d. s pripadajućim Aneksom 1. od 16. prosinca 2019. i Aneksom 2. od 23. svibnja 2019.

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprječavanju sukoba interesa (“Narodne novine“, broj 143/21, dalje ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavaka 3., 4. i 5. ZSSI-a na 4. sjednici održanoj 6. travnja 2023., podnositelju daje očitovanje kako slijedi.

Sukladno članku 5. stavku 1. točki 2. ZSSI-a plaća obveznika je svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Obveznicima je sukladno članku 7. točki d) ZSSI zabranjeno primiti dodatnu naknadu za poslove obnašanja javnih dužnosti.

Dana 12. travnja 2022.g. Povjerenstvo je donijelo Dopunu Smjernice 711-I-134-R-34/22-01-17 od 31. siječnja 2022. u kojoj je obrazloženo koje se sve potpore, pomoći te naknade stvarnih troškova ne smatraju dodatnim naknadama za obnašanje javne dužnosti, odnosno koje sve naknade obveznici mogu primiti, pa je, između ostalog, Povjerenstvo utvrdilo da obveznicima tijelo javne vlasti u kojem obnašaju dužnost može nadoknaditi troškove smještaja u svezi s radnim odnosom (režijski troškovi, najamnina), ukoliko je isto propisano općim aktima tijela u kojem obnašaju dužnost.

Uvidom u Ugovor o pravima i obvezama predsjednika uprave od dana 24. veljače 2022. utvrđeno je da se sukladno članku 17. društvo obvezuje od dana sklapanja toga ugovora predsjedniku Uprave isplaćivati naknadu od 3.000,00 kn neto mjesečno ukupno za pokriće stanovanja i režijskih troškova u Rijeci, s obzirom da je mjesto prebivališta predsjednika Uprave Čibača, a mjesto rada Rijeka.

Uvidom u Ugovora o najmu stana sklopljenog između …………………. i Kristijana Pavića dana 13. listopada 2022. utvrđeno je da su u članku 6. stavku 1. ugovorne strane suglasno ugovorile da najmoprimac preuzima obveze za tekuće održavanja stana, namještaja i opreme koja je sastavni dio stana.

Uvidom u Poslovnik o radu uprave trgovačkog društva Adriatic Croatia International Club za djelatnost marina d.d. od 24. veljače 2022. te Kolektivni ugovor za ACI d.d. s pripadajućim Aneksom 1. od 16. prosinca 2019. i Aneksom 2. od 23. svibnja 2019. utvrđeno je kako isti ne sadrže odredbe kojima bi bilo propisano da predsjednik Uprave ima pravo na povrat troškova tekućeg održavanja unajmljenog stana.

Slijedom navedenog, predsjednik Uprave Adriatic Croatia International Club za djelatnost marina d.d. Kristijana Pavić nema pravo na povrat troškova tekućeg održavanja unajmljenog stana, jer pravo na naknadu takvih troškova nije propisano općim aktima tijela u kojem obnaša dužnost. Napominje se da je Kristijan Pavić prilikom sklapanja ugovora o najmu stana imao autonomiju u prihvaćanju uvjeta ugovora te se potpisivanjem istog preuzeo obvezu za tekuće održavanje stana, namještaja i opreme koja je sastavni dio stana.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana